XPDC

XPDC merupakan sebuah kugiran muzik rock Malaysia (yang pada asalnya dinamakan sebagai Tragedy pada tahun 1985) yang diasaskan oleh Izo dan Mael serta pengurus pertama kumpulan tersebut, Eddy Badry pada tahun 1987. Setelah perubahan beberapa anggota awal sehinggalah kemasukan dua orang ahli baru iaitu Zua (bass) dan Lee Space (dram), nama 'XPDC' yang diilhamkan oleh J.S. Kevin, penulis lirik terkenal sekitar lewat tahun 80-an, yang juga penerbit album pertama kugiran tersebut telah dipilih. 

Kugiran ini telah menghasilkan 8 buah album studio yang terjual laris bermula tahun 1990 dengan album sulung mereka, Darjah Satu. Album studio mereka yang keempat, Brutal, merupakan album pertama mereka yang berjaya dijual melebihi 500,000 unit pada tahun 1997. Berpuluh-puluh lagu mereka mendapat sambutan hangat di corong radio sehingga mereka berjaya mengadakan Konsert Raksasa XPDC Brutal Stadium Negara yang berlangsung pada April 1998 di Stadium Negara, Kuala Lumpur. Konsert tersebut telah mencatat sejarah yang tersendiri apabila ramai pihak dan peminat menobatkan XPDC sebagai 'Metallica Malaysia'.

Pada tahun 2009, 4 orang anggota asal XPDC bergabung semula sempena ulang tahun penubuhan mereka yang ke-26 dan merakamkan album terbaru yang berjudul Rasopariso yang memuatkan sebanyak 20 buah lagu. Setahun selepas itu, album tersebut dikeluarkan semula dengan judul yang baharu, Rasopariso (The Relaunch).

Selepas 9 tahun berlalu tanpa sebarang album baharu, pada tahun 2018, XPDC Militia yang dianggotai oleh Ali, Izo, Eddie dan Lola hadir dengan album Doa selepas kepulangan mereka dari mengerjakan ibadat umrah. Album tersebut berkonsepkan dakwah melalui lagu-lagu bersifat ketuhanan & kemanusiaan.

Sejarah

1985–1990: Era Tragedy (Sebelum kewujudan XPDC) 
Pada asalnya, kugiran Tragedy telah di asas dan ditubuhkan pada tahun 1985 di Pantai Dalam, Kuala Lumpur oleh Izo (gitaris - Kelantan),  Mael (penyanyi - Muar), Yazid (dram - asal Johor), Man Tobey (gitar Bass - Johor ) dan Eddy Badri (pengurus). Mereka kemudiannya aktif membuat persembahan di beberapa tempat, terutamanya di funfair. Disebabkan mereka sering membuat persembahan di funfair, maka mereka telah digelar sebagai Raja Funfair oleh para peminat. Namun, perjalanan karier mereka sebagai kugiran tidak semudah yang disangkakan. Pada suatu hari, mereka telah di tipu oleh pihak penganjur yang tidak membayar duit kepada mereka dalam satu persembahan yang diadakan di Pulau Langkawi, Kedah. Ini telah menyebabkan mereka terkandas di sana kerana tidak cukup wang untuk pulang ke Kuala Lumpur. 

Pada tahun 1988, perpecahan melanda kumpulan ini apabila dua orang anggotanya iaitu Yazid dan Man Tobey menarik diri. Tempat mereka kemudiannya digantikan oleh Zuar (bass) dan Lee Space (dram). Ketika Zuar dan Lee Space menyertai Tragedy, di sebalik tragedi yang melanda, nasib mereka akhirnya berubah apabila bertemu dengan seorang komposer terkenal bernama Zul Adnan bin Mohd Razali yang lebih dikenali sebagai J.S. Kevin. Pada ketika itu, J.S. Kevin datang ke Langkawi bersama kugiran Bumi Putra Rockers (BPR) di mana BPR turut mengadakan persembahan yang disertai kugiran Tragedy. Pertemuan inilah yang menjadi titik tolak kepada penukaran nama Tragedy kepada XPDC. Pada mulanya, mereka tidak bersetuju dengan nama tersebut kerana mereka menyangkakan bahawa nama baharu tersebut dieja penuh sebagai Ekspedisi yang tidak begitu unik. Namun apabila J.S. Kevin menulis nama tersebut dengan ejaan mengikut bunyi huruf iaitu XPDC, mereka agak terkejut dan pada masa yang sama kagum dengan idea kreatif yang dicurahkan oleh J.S. Kevin. Di sinilah mereka menyedari bahawa JS Kevin adalah bukan calang calang insan kerana mampu menciptakan jalan baru untuk mereka dan mereka dengan rela hati meninggalkan jenama Tragedy (yang sememangnya negatif) kepada XPDC (yang lebih progresif)...

1990-1997 : JS Kevin serta penciptaan XPDC 
Mereka telah pulang ke ibu negara, Kuala Lumpur, XPDC telah mengikat kontrak sebagai artis rakaman oleh Life Records seterusnya memulakan sesi rakaman untuk album pertama mereka. Namun, mereka cuma sempat menyiapkan 50% proses rakaman album studio pertama mereka telah selesai dengan bantuan dua pemuzik undangan iaitu Yan Lefthanded (bass) dan Amy Handy Black (dram). 

Album studio pertama XPDC, Darjah Satu telah melonjakkan nama mereka di persada muzik tanah air dengan lagu hitnya, C.I.N.T.A. ciptaan JS Kevin. Namun di kala mereka mula mendapat tempat dalam hati peminat, Lee Space (dram) telah mengambil keputusan untuk meninggalkan daripada kumpulan ini. Tempat Lee Space kemudiannya digantikan oleh Amy, bekas anggota Kumpulan Handy Black yang turut telibat dalam pembikinan album Darjah Satu sebagai pemuzik undangan.

1997-kini : Pertukaran Vokalis & Perkembangan Terkini 
Pengunduran Mael penyanyi utamanya telah mengundang kontroversi yang paling hebat. Rata-rata peminat dan penggiat seni menjangkakan kumpulan XPDC ini akan berkubur. Lebih uniknya album Brutal yang dipasarkan pada tahun 1997 (album terakhir Mael bersama XPDC) telah terjual melebihi 350,000 unit. Ia satu pencapaian jualan album XPDC yang tertinggi dann terbaik sehingga kini.

Ketiadaan Mael memberi ruang kepada Ali (bekas penyanyi Terra Rossa). Ali telah mula menggantikan Mael untuk persembahan pentas pada sekitar tahun 1997 tidak lama selepas album Brutal dikeluarkan dan dipasarkan. Kehadiran Ali sedikit sebanyak telah meningkatkan kerancakan sokongan terhadap XPDC kerana beliau secara tidak langsung telah bersama-sama mempromosikan album Brutal dan  selepas itu secara tidak langsung juga meningkatkan jualan album Brutal. Sementara itu, Mael terpaksa meninggalkan XPDC atas sebab-sebab dalaman membuat para peminat berasa terkejut dan kecewa sama sekali. Akan tetapi XPDC menggunakan Ali sebagai penyanyi dan kemasukan Ali berjaya menyelamatkan XPDC yang ketika itu hampir jatuh akibat pengunduran Mael. Amy pula terlibat dalam satu kemalangan jalanraya menyebabkan kaki beliau mengalami kecederaan yang mendalam. Lola yang diperkenalkan oleh DJ bapakku FM Isma Halil Hamzah kepada XPDC bersetuju menjadi pengganti Amy buat sementara.

Konsert berskala besar dan malam rakaman yang berjudul Konsert XPDC Brutal yang dianggotai oleh Ali, Izo, Zua dan Lola berlangsung pada bulan April 1998 di Stadium Negara Kuala Lumpur telah mencatat sejarah kegemilangan mereka yang tersendiri apabila ada beberapa pihak dan para peminat menobatkan XPDC adalah kumpulan rock No. 1 Malaysia secara impak selepas era kegemilangan Search dan Wings. Namun Ali dan XPDC tetap merasa merendahkan diri serta tidak layak menobatkan XPDC kumpulan rock nombor 1 Malaysia. XPDC juga dikenali sebagai Big 3 metal Malaysia pada ketika itu selain Cromok, FTG dan vokal garau Ali yang bertenaga sambil diiringi aksi 'Head Banging' ala "Helicopter" telah mencuri ramai perhatian dan keterujaan para peminat yang dilihat seperti kumpulan Metallica. Di tambah pula aksi Zua yang lagi brutal seperti berlari, melompat-lompat dan mengiringan aksi Head banging di atas pentas konsert bersama Ali membuat peminat-peminat menobatkan XPDC kumpulan rock nombor 1 Malaysia. Ada peminat yang berpendapat belum ada lagi penyanyi rock yang mampu melakukan aksi 'Head Banging' seperti yang dilakukan oleh Ali. Inilah satu keistimewaan dan kelebihan Ali yang berjaya menarik perhatian para peminat dan berbagai pihak. XPDC semakin popular dengan perhatian aksi 'Head Banging'. Aksi 'Head Banging' Ali juga sesuai dikatakan dengan judul 'Brutal'. Selain itu, kebolehan vokal Ali yang garau dan tinggi telah menjadi faktor penting survival kumpulan XPDC pada ketika itu. Seumpama sebuah revolusi heavy metal (Tema Mael) kepada Thrash (Tema Ali), sekaligus menambahkan kreativiti dan membina identiti yang lebih besar kepada nama XPDC. Konsert berskala besar (1998) ini juga adalah yang terbaik bagi XPDC yang ditonton hampir 20, 000 penonton selain ia dikatakan XPDC kumpulan no. 1 Malaysia serta mengeluarkan dalam bentuk CD dan VCD dipasaran.   

Tahun yang sama (1998) album studio pertama Ali sebagai penyanyi XPDC telah dipasarkan berjudul Samurai. Album studio pertama tanpa perjuangan Mael. Album tersebut berjaya terjual lebih 200,000 ribu unit. Satu pencapaian mengejutkan apabila Ali berjaya menaikkan nama dan mengecapi kegemilangan XPDC walaupun masih ada lagi sebahagian peminat setia mengkritik kumpulan ini tentang ketiadaan Mael.Walaupun demikian, tidak dinafikan, masih ramai peminat XPDC yang menghargai usaha dan jasa Ali sehinggakan begitu ramai yang mengikut 'Trend' rambut cukur tepi Ali. XPDC semakin sibuk seterusnya mengeluarkan klip video album Samurai. XPDC yang telah digelar sebagai kumpulan rock no. 1 Malaysia sering menjadi perhatian dari banyak pihak media hiburan dan publisiti serta mendapat populariti aksi 'Head Banging' Ini Sekaligus membuktikan sokongan peminat kepada XPDC tidak pernah luntur bahkan meningkat kuantitinya. Persembahan di pentas mereka juga sering dibanjiri dengan puluhan ribu penonton.   

Pada awal tahun 1999 Norman KRU telah menjadi penganjur untuk konsert yang dinamakan Konsert Rock Gergasi Berentap Search Vs XPDC yang diadakan dua malam berturut - turut di Stadium Negara Kuala Lumpur. Ternyata kumpulan Search yang popular dengan lagu dengan Nur Nilam Sari serta tidak lagi diwakili penyanyi asal mereka iaitu Amy Search telah memihak kepada jumlah penonton lebih ramai menyaksikan konsert XPDC pada malam kedua namun XPDC tetap ikhlas merendahkan diri yang menyatakan kepada wartawan hiburan bahawa XPDC tidak sepopular Search yang lebih senior dan berpengalaman berbanding XPDC dalam industri muzik. Personaliti mereka amat dipuji dan peminat menerima mereka seadanya.   

Amy yang mengalami kecelakaan jalanraya tidak berupaya memainkan lagu - lagu rancak lagi telah diganti sementara oleh Lola. Setahun selepas itu Lola secara rasmi menggangotai XPDC apabila Amy mengambil keputusan untuk mengundurkan diri. XPDC dibawah pengurusan baru di bawah Ahmad Nazri Haji Abdul Rahman bersama penyanyi mereka Ali, telah membina sebuah studio jamming dan latihan serta pejabat pengurusan XPDC di Taman Bukit Mewah, Kajang Selangor.       

Pemain gitar bass XPDC Zuar mengundur diri kerana ingin membawa haluannya sendiri dengan menubuhkan Viper. Hasrat Zuar untuk merakamkan album dan menyumbangkan vokal tercapai. Yan (Lefthanded) menggantikan tempat Zua sebagai pemain gitar bass kumpulan XPDC. Beliau bukanlah orang baharu bersama XPDC sebaliknya turut berperanan menaikkan nama XPDC di belakang tabir sejak album Darjah Satu sebagai sessionist.   

Namun setelah beberapa lama, penghujung tahun 2003 Lola pula mengundur diri daripada XPDC untuk menyertai Search dan tempatnya diambil alih oleh Pae (bekas pemain dram Barongan.) Namun Lola juga tidak lama dengan Search kerana akhirnya Yazid (Search) kembali bersama Search pada tahun 2005.

2005 (penghujung tahun)
Pada tahun ini XPDC kembali bergabung dengan anggota asalnya iaitu Mael, Izo, Zua, dan Amy. Manakala Ali dan Pae membawa haluan sendiri dengan menubuhkan Kumpulan Mpire. Percubaan kumpulan Mpire di persada seni tidak berapa membuahkan hasil kerana kesan kejatuhan industri muzik tanahair. Yan pula bergiat sebagai sessionist dan sekali sekala bersama dengan kumpulan Lefthanded.
Ketika ini XPDC giat dengan konsert-konsert di seluruh pelusuk negara dengan lokasinya tertumpu di tapak-tapak ekspo.

2007

Penghujung tahun ini XPDC muncul dengan sebuah album khas berjudul Rock Union yang memuatkan 20 lagu-lagu hits XPDC, Real X, dan lagu-lagu dari album solo Mael sebelum ini dan juga bonus dua lagu baru berjudul "Curahan Rasa" dan "Menentang Arus". Kedua-dua lagu ini ciptaan Allahyarham J. S Kevin.

Album dwi-cd ini diterbitkan oleh EMI Malaysia dengan kerjasama Life Records (M).Sebelum album ini keluar di pasaran. XPDC REUNION ini telah muncul di kaca TV9 melalui rancangan ROCK KAPAK RAYA BERSAMA XPDC menampilkan artis undangan seperti Atilia, Salmiah Hassan dan Bienda.

2008
Pada tahun 2008 XPDC diuar - uarkan akan menerbitkan album terbaru mereka. Tetapi disebabkan beberapa masalah yang tidak dapat dielakkan, album baru mereka tidak dapat diterbit seperti yang dirancang.

2009
Album baru XPDC bertajuk 'Rasopariso' telah berada di pasaran pada bulan November 2009. Walau bagaimanapun, album ini agak hambar sambutanya. Namun masih ada diantara peminat menyokong album tersebut. Antara lagu-lagu yang dimuatkan:

 Sanasinisamasaja
 Aku Tetap Aku
 Ntahye Ntahtidak
 Rasopariso
 Rasa
 Puing Cinta
 Sampai Bila

Lagu dipetik dari 'Rock Union'...

 Curahan Rasa
 Menentang Arus

Lagu bonus: Headbang (Remastered)...

 Raja Kertas (Darjah Satu)
 Talam Dua Muka (Timurbarat)
 Bahalol (Kita Peng Yu)
 Tak Nak Jadi Soh Chai (Brutal)

BONUS VCD-REUNION

 VCD: XPDC - KRONOLOGI 1989 - REUNION 2010

2011 
XPDC bersama dua lagi kumpulan rock lagenda iaitu May dan Lefthanded digabungkan dalam satu rakaman program hari raya iaitu Konsert Rock Raya 3 Gegaran di TV3. Konsert ini dirakamkan pada 20 Julai 2011 dan ditayangkan pada 4 September 2011 (hari raya kelima).

2014 
Pada 26 April 2014 XPDC menggegarkan Litar Antarabangsa Sepang dengan konsert Return of Rock XPDC Live in Concert 2014.

2015 - Sekarang 
Pada tahun 2015, XPDC telah terpecah kepada dua band berpunca daripada kegagalan konsert Rockestra kerana isu yang tidak dapat dielakkan. XPDC telah berpecah kepada Xpdc Kita Peng-Yu Dan Xpdc Militia. Mael mengambil keputusan untuk meninggalkan XPDC yang line-up pada masa itu (Mael, Izo, Eddie dan Lola) kerana isu rockestra. Mael kemudian mencari anggota asal XPDC iaitu Zuar, Amy dan memanggil Jeff Giegiel sebagai gitaris untuk membentuk XPDC Kita Peng-Yu yang rasmi. Ali pula telah dilamar semula oleh Izo dan membuat keputusan untuk terus bersama semula dengan Izo (hanya Izo yang hanya kekal dengan XPDC dari 1989 - kini) dan membentuk XPDC MILITIA. Kini kedua-dua band aktif membuat persembahan. Namun atas komitmen yang tinggi di tunjukkan oleh anggota -anggota XPDC yang lain, XPDC tetap berjaya kekal dalam persada muzik Malaysia dan Muzik XPDC tetap menjadi siualan ramai walaupun XPDC telah berpecah menjadi 2. 

Pada 6 Jun 2015, XPDC yang kini dibarisi Mael, Izo, Eddie dan Lola telah muncul dalam konsert Rockestra XPDC: Aku Masih Disini yang diadakan di Stadium Merdeka bersempena menyambut ulang tahun ke-26 penubuhan kumpulan ini. Di penghujung tahun 2015 setelah dilanda pelbagai masalah dalaman dan juga kegagalan Konsert Rockestra XPDC : Aku Masih Di Sini, kumpulan XPDC kembali di landa masalah lama termasuk Mael dan Izo kembali bersengketa di mana mengikut sumber daripada pihak Life Records sepatutnya XPDC kembali merakamkan album terbaharu namun Izo membawa kembali barisan XPDC V6 (Ali, Izo dan Lola selain Eddie (bekas gitar bass Def Gab C manakala Mael membawa kembali Zua dan Amy membentukkan kumpulan XPDC juga dan tempat Izo digantikan oleh Jeff (bekas gitar utama kumpulan Real X dan Giegil). 

Masalah timbul apabila kedua-dua kumpulan XPDC versi Mael dan Izo mempertahankan hak masing - masing untuk menggunakan nama XPDC. Kedua-dua kumpulan ini masih menggunakan nama yang sama dan mengadakan persembahan di Hard Rock Cafe dan Pesta Pulau Pinang. Sehingga kini penggunaan nama XPDC masih belum diputuskan boleh digunakan oleh kumpulan mana, mengikut Life Records hak dan nama XPDC adalah milik Life Record yang didaftarkan pada tahun 1998.

Kemaskini XPDC terbahagi kepada 2 kumpulan dengan 1 nama kumpulan yang sama iaitu XPDC 'Kita Peng Yu' (Mael) dan XPDC 'Militia' (Izo) termasuk perbezaan kedua - dua logo kumpulan tersebut. Kedua - dua kumpulan XPDC telah mendapat persetujuan untuk membuat perbezaan tambahan nama XPDC (Kita Peng Yu dan Militia) dan sedikit ubahsuai terhadap logo XPDC untuk mengelak kekeliruan para peminat. Logo XPDC sejak 1994 (album Kita Peng Yu) dimiliki oleh barisan Izo.

XPDC 'Kita Peng Yu'

 Mael (Penyanyi)
 Jeff ( Gitar Utama)
 Zuar (Gitar Bass)
 Amy (Drum)

XPDC 'Militia'

 Ali (Penyanyi)
 Izo (Gitar Utama / Gitar Irama)
 Arif Izo (Gitar Irama / Gitar Utama)
 Eddie (Gitar bass)
 Lola (Drum)

Sepanjang tahun 2017, XPDC Kita Peng-Yu yang dibarisi oleh Mael, Jeff, Zuar dan Amy telah menjayakan beberapa konsert besar antaranya konsert Rockstage - Sound Of War XPDC & FTG yang diadakan pada 7 Oktober 2017 dan akan menjayakan konsert Metal Legends XPDC & Cromok pada Februari 2018. Kesemua konsert dijayakan dengan baik.

Xpdc Militia juga telah menjayakan konsert Metal Return 1.0 bersama dengan kumpulan May dan Public Distortion 2017 bersama Kumpulan Prime Domestic. Nama XPDC ini telah di trademark kan oleh Life Record dan Life Record telah memberi kebenaran untuk kedua - dua band menggunakan nama XPDC.

Pada 27 April 2023 Vokalis XPDC iaitu Syed Ismail bin Syed Ibrahim (Mael) telah menghembuskan nafas terakhir pada pukul 9.30 malam di Hospital Muar

Selepas vokalis XPDC 'Kita Peng Yu' Mael XPDC meninggal dunia, Ary Fahrenheit selaku bekas vokalis kumpulan Fahrenheit mengambil alih tugas tersebut selaku vokalis utama XPDC 'KITA PENG YU'.

Ahli-ahli 
Sebelum XPDC

Tragedy 1985 - 1988 :
Mael - Vokal
Izo - Gitar
 Man Tobey - Bass
 Yazid - Dram

Setelah XPDC wujud

XPDC 1989 - 1990:
 Mael - Vokal
 Izo - Gitar
 Zuar - Bass
 Lee Space - Dram

XPDC 1991-1997:
 Mael - Vokal
 Izo - Gitar
 Zuar - Bass
 Amy - Dram

XPDC 1998-2005:
 Ali (Terra Rossa) - Vokal
 Izo - Gitar
 Zuar/Yan (Lefthanded) - Bass
 Amy/Lola

XPDC Reunion 2006:
 Mael - Vokal
 Izo - Gitar
 Zuar - Bass
 Amy - Dram

XPDC 2015:
 Mael - Vokal (menggantikan Ali yang mengundurkan diri kerana ingin fokus dengan pengajian agama pada waktu itu)
 Izo - Gitar
 Eddie - Bass
 Lola - Dram

XPDC Kita Pengyu: penghujung 2015 - kini
 Mael - Vokal (meninggal 2023)
 Ary Fahrenheit - Vokal (menggantikan tempat Allahyarham Mael)
 Jeff - Gitar
 Zuar - Bass, suara latar
 Amy - Dram

XPDC Militia: penghujung 2015 - kini
 Ali - Vokal
 Izo - Gitar
 Ariff - Gitar
 Eddie - Bass, suara latar
 Lola - Dram

Diskografi

Album studio

Filemografi

Anugerah dan pencapaian 
 Finalis Juara Lagu 1990 - lagu C.I.N.T.A
 Top 5 kategori Album Rock Terbaik Anugerah Industri Muzik 1998 - Album Brutal
 Top 5 kategori Album Rock Terbaik Anugerah Industri Muzik 1999 - Album Konsert Raksasa XPDC Brutal
 Top 5 kategori Album Rock Terbaik Anugerah Industri Muzik 2000 - Album Samurai
 Top 5 kategori Album Hard Rock Terbaik Anugerah Industri Muzik 2003 - Album V6
 Top 5 kategori Album Pop Rock Terbaik Anugerah Industri Muzik 2005 - Album Unmetal 2
 Top 5 kategori Album Rock Terbaik Anugerah Industri Muzik 2010 - Album Rasopariso

Pautan luar 
 Laman rasmi Kumpulan XPDC.
 http://xpdc.cjb.net/
 http://www.muzikrock.com/xpdc_01.html
 http://www.mesra.net/forum/lofiversion/index.php/t64988.html
 XPDC dan rakan-rakan
 Sejarah XPDC
 http://puakasatelit.blogspot.com/2012/06/mael-atau-ali-kumpulan-xpdc.html
 http://sufferedge.my/2015/11/raja-funfair-xpdc-berpecah-dua.html

XPDC
Kumpulan muzik Malaysia
Kumpulan muzik ditubuhkan pada tahun 1989

 Mael Meninggal Dunia

Kisah Lola oleh Man Channel